ആരോഗ്യ പരിരക്ഷയും ഡിജിറ്റല് യുഗത്തില് രാജ്യത്തെ ആരോഗ്യ പരിപാലന സംവിധാനങ്ങളില് കാതലായ പരിവര്ത്തനം ലക്ഷ്യമാക്കുന്ന ആയുഷ്മാന് ഭാരത് ഡിജിറ്റല് ദൗത്യത്തിന് പ്രധാനമന്ത്രി നരേന്ദ്ര മോദി തുടക്കം കുറിച്ചിരിക്കുകയാണ്. കാളവണ്ടി യുഗത്തില് നിന്ന് ഡിജിറ്റല് യുഗത്തിലേക്ക് ആരോഗ്യമേഖലയെ കൈപിടിച്ചുയര്ത്തുകയെന്നത് അത്ര എളുപ്പമുള്ളതല്ല. എന്നാല്, കഴിഞ്ഞ ഏഴു വര്ഷമായി തുടരുന്ന ശ്രമങ്ങളുടെ ഫലമായാണ് ഈ കൊവിഡ് മഹാമാരിക്കാലത്ത് ഇതു സാധ്യമായിരിക്കുന്നത്. ആധാര് കാര്ഡിനെപ്പോലെ ഓരോ വ്യക്തിയുടെയും ആരോഗ്യ സംബന്ധമായ എല്ലാ വിവരങ്ങളും ഉള്ക്കൊള്ളുന്ന യുണീക് ഹെല്ത്ത് കാര്ഡാണ് ഡിജിറ്റല് ദൗത്യത്തിന്റെ സവിശേഷത. വികസിത രാജ്യങ്ങളിലെ ആരോഗ്യരംഗത്ത് ഹെല്ത്ത് കാര്ഡിനുള്ള പ്രസക്തി ഇന്ത്യയിലും അവതരിപ്പിക്കപ്പെടുന്നു എന്നത് നേട്ടമായി കരുതാം. എന്നാല്, സമയബന്ധിതമായി എല്ലാവര്ക്കും കാര്ഡ് നല്കുകയെന്നത് സര്ക്കാര് വെല്ലുവിളിയായി കരുതണം. നിര്ധന വിഭാഗത്തിനുള്ള ചികിത്സാ സൗജന്യങ്ങള് അഭംഗുരം തുടരുകയും വേണം. ഇന്ത്യയുടെ ആരോഗ്യ സൗകര്യങ്ങളില് വിപ്ലവകരമായ മാറ്റം കൊണ്ടുവരാന് ശേഷിയുള്ള ദൗത്യം എന്നാണ് പ്രധാനമന്ത്രി തന്നെ വിശേഷിപ്പിച്ചിരിക്കുന്നത്. നിലവില് 130 കോടി ആധാര് നമ്ബറുകള്, 118 കോടി മൊബൈല് വരിക്കാര്, 80 കോടി ഇന്റര്നെറ്റ് ഉപയോക്താക്കള്, 43 കോടി ജന്ധന് ബാങ്ക് അക്കൗണ്ടുകള് എന്നിവ ഇന്ത്യയിലുണ്ട്. ലോകത്ത് മറ്റൊരിടത്തും ഇത്ര വിപുലമായ അടിസ്ഥാന സൗകര്യങ്ങളില്ല എന്നതും അദ്ദേഹം നേട്ടമായി കരുതുന്നു. റേഷന് മുതല് ഭരണസംവിധാനം വരെ എല്ലാം ഡിജിറ്റല് ആയതിന്റെ പ്രയോജനം സാധാരണക്കാരനു വേഗത്തിലും സുതാര്യമായും പ്രാപ്യമാകേണ്ടതാണ്. എങ്കിലും, അക്കാര്യത്തില് ഒരു സര്ക്കാരിനും ഉറപ്പുപറയാന് സാധിക്കുന്നില്ല. ഡിജിറ്റല് യുഗത്തിലാണ് തങ്ങളെന്നും സമീപനം അതിവേഗം മാറേണ്ടതുണ്ടെന്നും ഉദ്യോഗസ്ഥര് മനസ്സിലാക്കുമ്ബോള് മാത്രമേ ഇത്തരം സൗകര്യങ്ങള് ജനങ്ങള്ക്ക് പ്രയോജനപ്പെടൂ. ആയുഷ്മാന് ഭാരത് ഡിജിറ്റല് മിഷന്റെ ഭാഗമായുള്ള ഹെല്ത്ത് ഐഡി ഫലത്തില് ഉപയോക്താവിന്റെ ആരോഗ്യ അക്കൗണ്ടായി മാറും. അതിലേക്ക് വ്യക്തിഗത ആരോഗ്യരേഖകള് ബന്ധിപ്പിക്കുന്നതിനാല് പ്രത്യേക മൊബൈല് ആപ്ലിക്കേഷന്റെ സഹായത്തോടെ അവ നിരീക്ഷിക്കാനാകും. രോഗിയുടെ എല്ലാ ആരോഗ്യ വിവരങ്ങളും നല്കുന്ന ഈ ഓണ്ലൈന് പ്ലാറ്റ്ഫോമില് വ്യക്തിഗത വിവരങ്ങളുടെ സുരക്ഷ, രഹസ്യാത്മകത, സ്വകാര്യത എന്നിവ ഉറപ്പാക്കുമെന്നാണ് സര്ക്കാര് പറയുന്നത്. രോഗിയുടെ സമ്മതത്തോടെ ഇത് പ്രാപ്യമാക്കാനും കൈമാറ്റം ചെയ്യാനും മിഷന് സഹായിക്കും. എല്ലാ വൈദ്യശാഖകളിലുമുള്ള ഹെല്ത്ത് കെയര് പ്രൊഫഷണല്സ് രജിസ്ട്രി, ഹെല്ത്ത് കെയര് ഫെസിലിറ്റീസ് രജിസ്ട്രികള് എന്നിവ സംയോജിപ്പിക്കുന്നതിനാല്, ആരോഗ്യ പരിരക്ഷാ ദാതാക്കള്, ഡോക്റ്റര്മാര്, ആശുപത്രികള് എന്നിവര്ക്കും ഇതിന്റെ പ്രയോജനം ലഭിക്കും. ചുരുക്കത്തില് മൊബൈല് ഫോണില് ഒറ്റ ക്ലിക്കിലൂടെ ആരോഗ്യപരിരക്ഷ സംബന്ധിച്ച വിവരങ്ങള് ജനങ്ങള്ക്കും ലഭ്യമാകും. കൊവിഡ് കാലം നല്കിയ പാഠങ്ങള് വലിയ മാറ്റങ്ങള്ക്ക് വഴിതെളിച്ചിരിക്കുന്നുവെന്നാണ് മനസ്സിലാകുന്നത്. ടെലിമെഡിസിന്റെ കാര്യത്തില് മുമ്ബെങ്ങും കാണാത്ത വിധത്തില് പുരോഗതിയുണ്ടായി. ഇസഞ്ജീവനി മുഖേന ഇതിനകം 125 കോടിയോളം പരിശോധനകളാണ് പൂര്ത്തിയായത്. വീട്ടിലിരുന്നു കൊണ്ടുതന്നെ രാജ്യത്ത് എവിടെയുമുള്ള ഡോക്റ്റര്മാരെ കണ്സള്ട്ട് ചെയ്യാനും വിദഗ്ധ ചികിത്സ നേടാനും കഴിയുമെന്ന് അതുവരെ ആരും ചിന്തിച്ചിരുന്നില്ല. ആയുഷ്മാന് ഭാരത് ഡിജിറ്റല് മിഷന് പൂര്ണമാകുന്നതോടെ രാജ്യത്തെ ആശുപത്രികള് തമ്മില് ഡിജിറ്റല് ബന്ധിതമാകും. റഫര് ചെയ്യാനും പരസ്പരമുള്ള ആശയവിനിമയം ശക്തമാക്കാനും സഹകരണം ഉറപ്പിക്കാനും ഇതുവഴി സാധിക്കുമ്ബോള് രോഗിയുടെ ആരോഗ്യ പരിരക്ഷ ഒന്നുകൂടി എളുപ്പമാവും. വിദഗ്ധാഭിപ്രായം തേടാനും അവയവ കൈമാറ്റം പോലുള്ളവ വേണ്ടിവന്നാല് യഥാസമയം ലഭ്യമാക്കാനും കഴിയും. ആരോഗ്യ ടൂറിസത്തിനും പുതിയ സംവിധാനം കരുത്തുപകരുമ്ബോള് കേരളം ഉള്പ്പെടെയുള്ള പല സംസ്ഥാനങ്ങള്ക്കും അതിന്റെ പ്രയോജനം ലഭിക്കും എന്നതും ശ്രദ്ധേയമാണ്. ജനങ്ങളുടെ ആരോഗ്യ പരിരക്ഷയ്ക്ക് ബജറ്റുകളില് പ്രാമുഖ്യം കുറഞ്ഞുവരികയായിരുന്നു. സ്വകാര്യ മേഖലയില് അത്യാധുനിക സൗകര്യമുള്ള സൂപ്പര് സ്പെഷ്യാലിറ്റി ആശുപത്രികള് ഇന്ന് ഏതാണ്ടെല്ലാ നഗരങ്ങളിലുമുണ്ട്. എന്നാല് സര്ക്കാര് ആശുപത്രികളും സംവിധാനങ്ങളും അവഗണിക്കപ്പെടുകയായിരുന്നു. സ്ത്രീകളുടെ ആരോഗ്യ പരിരക്ഷയ്ക്ക് ഊന്നല് നല്കുന്ന സമീപനം ഏതാനും വര്ഷങ്ങളായി തിരികെ വന്നിട്ടുണ്ട്. ഗ്രാമങ്ങളില് പ്രാഥമിക ആരോഗ്യകേന്ദ്ര ശൃംഖലകളും ക്ഷേമകേന്ദ്രങ്ങളും ശക്തിപ്പെടുത്തണമെന്ന വിവേകം വൈകിയാണെങ്കിലും സര്ക്കാരിനുണ്ടായിരിക്കുന്നു. ഇന്ഷ്വറന്സ് കമ്ബനികളുമായി സഹകരിച്ചുകൊണ്ടുള്ള സേവനങ്ങളും ആരോഗ്യ ഐഡി വരുന്നതോടെ ശക്തമാകും. ഏതായാലും വലിയ മാറ്റങ്ങള്ക്കാണ് ഈ മിഷന് തുടക്കമിട്ടിരിക്കുന്നതെന്നതില് സംശയമില്ല.